Zdravko Krivokapić

**Zdravko Krivokapić** (ćir. Здравко Кривокапић; Nikšić, 2. septembar 1958) crnogorski je profesor mašinskog inženjerstva na Univerzitety Crne Gore i Istočnog Sarajeva i mandatar za sastav nove crnogorske vlade.

Jedan je od osnivača nevladine organizacije pod nazivom „Ne damo Crnu Goru“, organizacije koju su osnovali crnogorski profesori i intelektualci u znak podrške Mitropoliji Crnogorsko-Primorskoj nakon kontroverznog zakona o slobodi vjeroispovesti koji je usmjeren protiv Mitropolije i Srpske Pravoslavne Crkve.

Na parlamentarnim izborima 2020. godine je bio nosilac izborne liste koalicije Za budućnost Crne Gore.

## Biografija
Rođen je 1958. godine u Nikšiću, koji je u to vreme bio deo FNR Jugoslavije. 

Diplomirao je 1981. godine na Mašinskom fakultetu Univerziteta Crne Gore, odsek za proizvodno inženjerstvo, kao najbolji student svoje generacije. Postdiplomske studije upisao je 1983. godine iz oblasti proizvodnog inženjerstva na Mašinskom fakultetu Univerziteta u Beogradu . Magistarski rad pod nazivom *"Planiranje i upravljanje zalihama rezervnih delova"* odbranio je 1989. godine. Doktorirao je 1993. godine na Mašinskom fakultetu u Podgorici. Tema disertacije nazvana je *"Doprinos automatskom projektovanju tehnološkog procesa sečenja pomoću stručnog sistema"*. 

Praksu je obavljao u željezari "Boris Kidrič" u Nikšiću 1982. godine. Za asistenta pripravnika izabran je na Odeljenju za proizvodno inženjerstvo Mašinskog fakulteta u Podgorici 1983. godine. Za docenta izabran 1994. Za vanrednog profesora na Univerzitetu Crne Gore izabran je 1999. godine, a za redovnog profesora 2004. godine, kada je izabran na predmetima Informatika i Sistem upravljanja kvalitetom. 

Predsednik je organizatorskog i član programskog odbora Konferencije SQM i ICQME Međunarodne Konferencije. Urednik je Međunarodnog časopisa za istraživanje kvaliteta, indeksiranog u bazi SCOPUS, koji izlazi od 2007. godine. Član je programskog odbora četiri časopisa i 13 međunarodnih konferencija. 

U sklopu svojih naučnih istraživanja objavio je više od 250 radova u međunarodnim časopisima, domaćim časopisima, međunarodnim konferencijama i domaćim konferencijama. Autor je 16 knjiga i udžbenika.

Njegova supruga je Marijana Krivokapić i imaju petoro dece.

## Politička karijera
Krivokapić je bio dio antikorupcijskih protesta 2019. i protesta zakona o vjeroispovesti 2020. godine. Odlučio je da uđe u politički život Crne Gore sredinom 2020. godine, u jeku političke krize u Crnoj Gori, i otvorenog sukoba Srpske pravoslavne crkve u Crnoj Gori i crnogorske vlade koju vodi Demokratska Partija Socijalista, nakon usvajanja spornog zakona o statusu vjerskih zajednica u Crnoj Gori, podržavajući crkvene proteste, litije i prava Srpske pravoslavne crkve (SPC). Izabran je za prvog predsjednika nevladine organizacije "Ne damo Crnu Goru"  koju su osnovali crnogorski profesori i intelektualci kao podršku SPC. U kratkom periodu organizacija je organizovala javne događaje na kojima su učestvovali vladika Joanikije (Mićović) i rektor Cetinjske bogoslovije Gojko Perović. 

Demokratski front, Narodni pokret i Socijalistička narodna partija 1. avgusta 2020. dogovorili su se da će formirati predizborni opozicioni savez pod nazivom Za budućnost Crne Gore, kao i neki drugi desno orijentisani vanparlamentarni subjekti. Krivokapić će predvoditi zajedničku izbornu listu za parlamentarne izbore u avgustu 2020. Istog dana, Krivokapić je podneo ostavku na mesto izvršnog direktora NVO „Ne damo Crnu Goru” jer će biti na čelu opozicione liste. Krivokapić je rekao da je osoba koja je najviše uticala na njega da uđe u politiku crnogorski biznismen Daka Davidović, vođa Narodnog pokreta, koji je preživeo pokušaj atentata kada je na njega pucano iz snajpera u decembru 2019. u Beogradu dok se nalazio na sastanku sa Vladikom Joanikijem. Dana 24. jula 2020., nakon mitinga opozicije, podnesena je krivična prijava protiv Krivokapića i pet sveštenika SPC zbog „postojanja osnovane sumnje da su počinili krivično delo nepostupanje po zdravstvenim propisima za suzbijanje opasne zarazne bolesti." Krivokapić je takođe slao pisma stranim ambasadorima u Crnoj Gori, a u svom obraćanju ambasadorima rekao je da koalicija želi da skrene pažnju ambasadora na slučaj drastičnih kršenja ljudskih prava, "za koji verujemo da može predstavljati biti zabrinjavajući uvod u predstojeću zloupotrebu pripadnika Ministarstva unutrašnjih poslova u cilju eskalacije političke krize i zastrašivanja stanovništva u susret predstojećim izborima." Ocenjen je za najpopularnijeg političara u Crnog Gori pred izbore 2020. godine.

Izbori 2020. imali su najveći odziv birača ikada zabeležen u Crnoj Gori, od 75,90%. Ubrzo nakon zatvaranja birališta, pre objavljivanja konačnih rezultata, Krivokapić je najavio pobedu koalicije navodeći da se "sloboda dogodila u Crnoj Gori". U svom govoru je izjavio da neće biti revanšizma, a takođe je ponudio strankama nacionalnih manjina da uđu u novu vladu.Koalicija je osvojila 32,55% glasova ili 27 mesta u parlamentu. Ovo je prvi put da je DPS izgubio većinu u parlamentu. U intervjuu za Sputnjik, rekao je da će nova vlada poboljšati odnose sa Srbijom i Rusijom.

## Privatni život
Sa suprugom Marijanom, koja je takođe univerzitetski profesor, ima veliku porodicu, petoro dece i dvoje unučadi. Troje dece je magistriralo, a najstarija ćerka je doktorirala. Od dva najmlađa sina, jedan je student, a drugi srednjoškolac.

## Reference